In dei nomine. Amen. Per hoc presens publicum instrumentum cunctis pateat evidenter quod, anno eiusdem millesimo trecentesimo sexagesimo septimo, indicione quinta, die quinta mensis Julii, Pontificatus sanctissimi in Christo Patris ac Domini nostri Domini Urbani, divina Providentia Pape quinti, anno quarto, in choro Ecclesie Senonensis, in reverendi in Christo patris ac domini domini Guillermi, Dei gracia Senonensis Archiepiscopi, dominorumque Francisci de Vergeyo decani, Stephani de Nemosio thesaurarii et nonnullorum aliorum canonicorum dicte Ecclesie Senonensis, ac mei publici notarii infrascripti et subscriptorum testium presencia, personaliter constitutus Reverendus in Christo pater Dominus Petrus, Episcopus Autissiodorensis, suffraganeus dicte Ecclesie Senonensis, fecit professionem supra maius altare eiusdem Ecclesie Senonensis, prout de more ipsius Ecclesie facere tenentur omnes suffraganei episcopi eiusdem Ecclesie Senon. qui die primo, ad ipsam Ecclesiam, post eorum consecrationem, et antequam ipsi (F° 45) intrent suas ecclesias, accedunt, et in libro memoralium in quo talia seu tales professiones scribi consueverunt, manu sua propria scripsit hec verba (EN MARGE: Nota textum professionis): «Ego Petrus Dei et Apostolice sedis gracia Autissiodorensis episcopus, Deo et sancte matri Ecclesie Senonensi, et tibi, pater Guillerme, tuisque successoribus, debitam subiectionem et obedienciam ore promicto et manu confirmo.» — Et statim et consequenter signum crucis subscripsit ibidem tale o Et, hoc facto, cum sibi diceretur a prefatis dominis Archiepiscopo, decano et thesaurario, nomine dicte Ecclesie Senonensis, quod ipse dominus episcopus, de dicto more, dicte Ecclesie tenebatur offerre, solvereque et traddere dicte Ecclesie Senonensi unam capam sericeam bonam et decentem statui Episcopalis dignitatis, ad usum ipsius domini episcopi in dicta Ecclesia Senonensi, cum ad eam accederet, quamdiu ipse Episcopus Autissiodorensis esset, in eadem Ecclesia Senonensi custodiendam, et postea ipsi Ecclesie Senonensi remanendam, necnon et quatuor libras parisiensium tunc ab eo debitas nomine quo supra, et distribuendas ut moris est certis personis de dicta Ecclesia Senonensi, Ipse dominus Episcopus [suo] et ecclesie sue Autissiodorensis nomine, confitens ad hec se teneri, rogavit et requisivit dictos dominos decanum et thesaurarium quatenus, quia dictam capam non habebat in promptu, ipsi sibi facerent tradi seu accommodari unam capam de capis dicte Ecclesie Senonensis, quam ibidem traderet et offerret, in signum representationis illius cape petite quam debebat, et ipse promictebat et promisit, bona fide, nomine suo et dicte ecclesie Autissiodorensis, unam aliam capam sericeam, bonam et decentem statui Episcopalis dignitatis, tradere, offerre et solvere Ecclesie Senonensi memorate, necnon et dictas quatuor libras parisiensium, infra unum annum proximo tunc sequentem. Et tunc tradita fuit statim et commodata sibi una capa sericea, de capis dicte Ecclesie Senonensis, quam ibidem supra dictum maius altare obtulit, tradidit et posuit, in signum representationis supradicte cape ab eo debite et petite. Super quibus omnibus et singulis premissis, prefati domini decanus et thesaurarius, nomine capituli et dicte Senonensis Ecclesie, petierunt a me publico notario infrascripto sibi fieri publicum instrumentum. Acta fuerunt hec Senonis, anno indictione, die, mense, pontificatu et loco (F° 45, v°) predictis, presentibus venerabilibus et discretis viris magistro Nicolao Albrici jurisperito, domino Johanne Regis presbitero, capellano dicti domini episcopi, et pluribus aliis testibus ad premissa vocatis specialiter et rogatis. Et ego Guillermus Burgensis, dictus de Bisuncio, clericus Senonensis diocesis, publicus auctoritate apostolica notarius, premissis una cum supra scriptis testibus presens fui eaque in hanc publicam formam redegi, manu eciam mea propria scripsi et signum meum consuetum eis apposui in testimonium premissorum rogatus.